PMIndiaData/PMIndiaSum huggingface dataset:
प्रधानमंत्री ने चक्रवाती समुद्री तूफान ‘निवार’ की स्थिति के संबंध में तमिलनाडु और पुडुचेरी के मुख्‍यमंत्रि‍यों से वार्तालाप किया

प्रधानमंत्री श्री नरेन्‍द्र मोदी ने चक्रवाती समुद्री तूफान ‘निवार’ की स्थिति के संबंध में तमिलनाडु के मुख्यमंत्री श्री एडापल्‍ली के. पलानीस्वामी और पुदुचेरी के मुख्यमंत्री श्री वी. नारायणसामी से बातचीत की। एक ट्वीट में प्रधानमंत्री ने कहा, ''चक्रवाती तूफान निवार के मद्देनजर तमिलनाडु के मुख्‍यमंत्री श्री एडापल्‍ली के. पलानीस्वामी और पुडुचेरी के मुख्‍यमंत्री श्री वी. नारायणसामी से वार्तालाप किया। केन्‍द्र से सभी संभव सहायता का आश्वासन दिया। मैं प्रभावित क्षेत्रों में रहने वाले सभी लोगों की सुरक्षा और कल्‍याण की प्रार्थना करता हूं।''
प्रधानमंत्री ने दृष्टिबाधितों के टी-20-2017 वर्ल्‍ड कप के सभी प्रतिभागियों को शुभकामनाएं दी

प्रधानमंत्री श्री नरेंद्र मोदी ने दृष्टिबाधितों के टी-20 2017 वर्ल्‍ड कप के सभी प्रतिभागियों को शुभकामनाएं दी है। प्रधानमंत्री ने कहा – “ दृष्टिबाधित-2017 के लिए टी-20 वर्ल्‍ड कप में हिस्‍सा लेने आई सभी टीम और सहयोगी स्‍टाफ कागर्मजोशी से स्‍वागत और उन्‍हें शुभकामनाएं। टी-20 वर्ल्‍ड कप में खिलाडि़यों कीखेल प्रतिभा दृष्टिगोचर होगीऔर दृष्टिबाधित लोगों के बीच क्रिकेट लोकप्रिय होगा। दृष्टिबाधित टी-20 वर्ल्‍ड कप का गान यह रहा ” https://www.youtube.com/watch?v=Z0EN-zqS530”
प्रधानमंत्री ने कहा, ‘संक्रांति का उत्सव प्रकृति, सूर्य की ऊर्जा एवं लोगों के विकास से जुड़ा हुआ है’

प्रधानमंत्री श्री नरेन्द्र मोदी ने आज कहा कि संक्रांति का उत्सव प्रकृति और सूर्य की ऊर्जा से जुड़ा हुआ है। उन्होंने कहा कि वैसे तो यह उत्सव देश भर में विभिन्न स्वरूपों में मनाया जाता है, लेकिन यह सभी लोगों को प्रगति करने एवं उपलब्धि हासिल करने के लिए प्रेरित करता है। प्रधानमंत्री आज राजधानी में शहरी विकास मंत्री श्री एम. वेंकैया नायडू द्वारा आयोजित संक्रांति मिलन के अवसर पर बोल रहे थे।
प्रधानमंत्री ने लू के प्रबंधन और मानसून की तैयारी की स्थिति की समीक्षा के लिए एक उच्च स्तरीय बैठक की अध्यक्षता की

प्रधानमंत्री श्री नरेन्द्र मोदी ने आज लू के प्रबंधन और मानसून की तैयारी की स्थिति की समीक्षा की। बैठक के दौरान, आईएमडी और एनडीएमए ने देश भर में मार्च-मई 2022 में उच्च तापमान के बने रहने के बारे में जानकारी दी। राज्यों तथा केंद्रशासित प्रदेशों को राज्य, जिला और शहर के स्तर पर मानक प्रतिक्रिया के रूप में हीट एक्शन प्लान तैयार करने की सलाह दी गई है। दक्षिण-पश्चिम मानसून की तैयारियों के संबंध में, सभी राज्यों को 'बाढ़ तैयारी योजना' तैयार करने और उचित तैयारी के उपाय करने की सलाह दी गई है। एनडीआरएफ को बाढ़ प्रभावित राज्यों में अपनी तैनाती योजना तैयार करने की सलाह दी गई है। समुदायों को संवेदनशील बनाने के लिए सोशल मीडिया के सक्रिय उपयोग को व्यापक रूप से अपनाया जाना चाहिए। प्रधानमंत्री ने कहा कि हमें गर्मी की लहर या आग की घटना के कारण होने वाली मौतों से बचने के लिए सभी उपाय करने की आवश्यकता है और कहा कि ऐसी किसी भी घटना के प्रति हमारे प्रत्युत्तर का समय न्यूनतम होना चाहिए। उन्होंने जोर देकर कहा कि बढ़ते तापमान को देखते हुए नियमित तौर पर अस्पतालों की अग्नि सुरक्षा ऑडिट किए जाने की जरूरत है। प्रधानमंत्री ने आग के खतरों की रोकथाम के लिए देश में विविध वन इको-सिस्टम में जंगलों के क्षरण को काफी हद तक कम करने, संभावित आग का समय पर पता लगाने और आग से लड़ने के लिए वन कर्मियों और संस्थानों की क्षमताओं को बढ़ाने तथा आग लगने की घटना के बाद बचाव के लिए तेजी से काम करने की आवश्यकता के बारे में चर्चा की। प्रधानमंत्री ने निर्देश दिया कि आगामी मानसून को देखते हुए पेयजल की गुणवत्ता की निगरानी की व्यवस्था सुनिश्चित करने की जरूरत है, ताकि प्रदूषण और जल-जनित बीमारियों के फैलने से बचा जा सके। बैठक में लू और आगामी मानसून के मद्देनजर किसी भी घटना के लिए सभी प्रणालियों की तैयारी सुनिश्चित करने के लिए केंद्र और राज्य की एजेंसियों के बीच कारगर समन्वय की आवश्यकता के बारे में चर्चा की गई। बैठक में प्रधानमंत्री के प्रधान सचिव, प्रधानमंत्री के सलाहकार, कैबिनेट सचिव, गृह, स्वास्थ्य, जल शक्ति मंत्रालयों के सचिव, एनडीएमए सदस्य, राष्ट्रीय आपदा प्रबंधन प्राधिकरण (एनडीएमए), भारतीय मौसम विज्ञान विभाग (आईएमडी) के महानिदेशक और एनडीआरएफ के महानिदेशक ने भाग लिया।
11 सितम्बर: प्रधानमंत्री ने विश्‍व बंधुत्‍व के स्‍वामी विवेकानंद के संदेश का स्‍मरण किया

प्रधानमंत्री ने कहा अगर हमने स्‍वामी विवेकानंद जी के संदेश का अनुसरण किया होता, तो इतिहास में वैसी कायरतापूर्ण घटना कभी घटित नहीं होती जैसी 11 सितम्बर, 2001 में आतंकी हमले में दिखाई दी थी। प्रधानमंत्री श्री नरेन्द्र मोदी ने स्‍वामी विवेकानंद के विश्‍व बंधुत्‍व के संदेश की याद दिलायी है। आज ही के दिन 11 सितम्बर, 1893 को स्‍वामी जी ने शिकागो में विश्‍व सर्वधर्म सम्‍मेलन में सबको चकित कर देने वाला भाषण दिया था। प्रधानमंत्री ने कहा कि, ‘’स्‍वामी विवेकानंद ने अपने संबोधन के जरिए दुनिया भर का ध्‍यान हमारे राष्‍ट्र के समृद्ध इतिहास और गहरी सांस्‍कृतिक नींव की ओर आकर्षित किया था। ‘अमरीका के भाइयों और बहनों’ …, इन शब्‍दों के साथ स्‍वामी वि‍वेकानंद ने भारत का विश्‍व बंधुत्‍व का संदेश दुनिया तक पहुंचाया और सारे संसार में उसकी गूंज सुनायी दी। प्रधानमंत्री ने कहा कि 11 सितम्बर की दो छवियां हैं – एक तो 2001 में ध्‍वंस के निशान और दूसरी 1893 में स्‍वामी विवेकानंद का संदेश। अगर हमने स्‍वामी जी के संदेश का अनुसरण किया होता, तो इतिहास में वैसी कायरतापूर्ण घटना कभी घटित नहीं होती जैसी 11 सितम्बर, 2001 में अमरीका में दिखाई पड़ी थी। प्रधानमंत्री ने कहा कि आइये हम सब स्‍वामी विवेकानंद के शब्‍दों स्‍मरण करे और उनके एकता, विश्‍व बंधुत्‍व और शांति संदेश के प्रसार के लिए काम करें। प्रधानमंत्री ने स्‍वामी विवेकानंद के जिस भाषण का जिक्र किया है वह निम्‍नलिखित लिंक पर उपलब्‍ध है:- http://www.belurmath.org/swamivivekananda_works.htm
कैबिनेट ने भारत और नाइजीरिया के बीच संशोधित हवाई सेवा करार पर हस्ताक्षर करने को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल नेभारत और नाइजीरिया के बीच संशोधित हवाई सेवा करार(एएसए) पर हस्ताक्षर करने को मंजूरी प्रदान कर दी है। इससे पहले इस समझौता पर 31 जनवरी 1978 को हस्ताक्षर किए गए थे। नवीनतम अंतर्राष्ट्रीय नागर विमानन संगठन(आईसीएओ) के मापदंडों के मुताबिक समझौते को अद्यतन किया गया है। इस करार से नागरिक उड्डयन क्षेत्र में और दोनों देशों के बीच हवाई संपर्क में सुधार होगा। संशोधित हवाई सेवा करार भारत और नाइजीरिया के बीच नागरिक उड्डयन संबंधों में एक महत्वपूर्ण मील का पत्थर साबित होगा। साथ ही इससे दोनों देशों के बीच अधिक से अधिक व्यापार,निवेश,पर्यटन और सांस्कृतिक आदान-प्रदान को प्रोत्साहित करने मददगार साबित होने की संभावना है। हवाई सेवा करार की मुख्य विशेषताएं निम्नलिखित हैं- • दोनों देश एक या एक से अधिक विमान सेवाओं को नामित करने के हकदार होंगे • नामित एयरलाइनों को बढ़ावा देने और हवाई सेवाओं की बिक्री के लिए एक दूसरे देश के क्षेत्र में कार्यालय स्थापित करने का अधिकार होगा • दोनों पक्ष पूर्ण 3,4 और 5वीं स्वतंत्रता यातायात अधिकारों के साथ विमान के किसी भी प्रकार के साथ एक दूसरे के इलाके के बीच सभी कार्गो सेवाओं के किसी भी संख्या के संचालित करने को लेकर सहमत हुए हैं। • नामित एयरलाइन वाणिज्यिक विचार विमर्श के आधार पर सेवाओं के संबंध में टैरिफ तय करने के लिए मुक्त हो जाएगा। • प्रत्येक पक्ष के नामित एयरलाइन सहकारी विपणन व्यवस्था में प्रवेश कर सकते हैं। • नए प्रावधानों के मुताबिक प्रत्येक पक्ष विनिर्दिष्ट मार्गों पर प्रति सप्ताह 7 बार हवाई सेवा संचालित कर सकते हैं। • उपर्युक्त के अलावा, नए हवाई संपर्क करार के तहत निरसन या ऑपरेटिंग प्राधिकरण के निलंबन से संबंधित प्रावधान है, सेवाओं के संचालन सिद्धांतों, रूटिंग फ्लैक्सबिलिटी, वाणिज्यिक अवसरों, उड्डयन सुरक्षा, एएसए के भारतीय मॉडल में इसका प्रावधान है।
प्रधानमंत्री ने अमरीका के राष्‍ट्रपति बराक ओबामा से दूरभाष पर बात की

प्रधानमंत्री श्री नरेन्‍द्र मोदी ने कल शाम अमरीका के राष्‍ट्रपति श्री बराक ओबामा से दूरभाष पर बात की । दोनों नेताओं ने पिछले कुछ वर्षों में भारत और अमरीका के बीच संबंधों में उल्‍लेखनीय चतुर्दिक प्रगति और सहयोग की संतोषजनक समीक्षा की। प्रधानमंत्री ने भारत और अमरीका के बीच सामरिक साझेदारी को सशक्‍त बनाने में राष्‍ट्रपति बराक ओबामा के जोरदार समर्थन और योगदान के लिए उन्‍हें धन्‍यवाद दिया। उन्‍होंने राष्‍ट्रपति ओबामा को उनके भविष्‍य के प्रयासों के प्रति अपनी हार्दिक शुभकामनाओं से अवगत कराया।
प्रधानमंत्री ने दक्षिण अफ्रीका के राष्ट्रपति माटेमेला सिरिल रामफोसा  से वार्ता की

प्रधानमंत्री श्री नरेंद्र मोदी ने आज दक्षिण अफ्रीका के राष्ट्रपति महामहिम माटेमेला सिरिल रामफोसा के साथ दूरभाष के माध्यम से वार्तालाप किया। दोनों नेताओं ने अपने-अपने देशों में कोविड-19 की वर्तमान चुनौतियों और इसके खिलाफ चल रहे टीकाकरण अभियान को लेकर चर्चा की। प्रधानमंत्री ने दक्षिण अफ्रीकी राष्ट्रपति के समक्ष दोहराया कि भारत की दवाइयां और टीकों के उत्पादन की क्षमता से दक्षिण अफ्रीका सहित सभी देशों की जरूरतों की पूर्ति जारी रहेगी दोनों नेताओं ने टीकों और दवाइयों की पहुंच और सामर्थ्य को लेकर विभिन्न अंतरराष्ट्रीय मंचों पर भारत और दक्षिण अफ्रीका के बीच सहयोग की संभावनाओं पर भी चर्चा की। दोनों नेताओं ने इस बात पर भी सहमति जताई कि कोविड महामारी के खिलाफ अपने अनुभवों के आदान-प्रदान तथा संयुक्त प्रयास के लिए संभावनाएं तलाशने के लिए दोनों देशों के अधिकारी संपर्क में बने रहेंगे।
प्रधानमंत्री की अतिरिक्‍त सचिवों एवं संयुक्‍त सचिवों से संवाद

प्रधानमंत्री श्री नरेन्‍द्र मोदी ने शुक्रवार को भारत सरकार में कार्यरत 90 से अधिक अतिरिक्त सचिवों एवं संयुक्त सचिवों के एक समूह से मुलाकात एवं बातचीत की। इस तरह की पांच संवाद की श्रृंखला में यह अंतिम संवाद था। संवाद के दौरान अधिकारियों ने शासन, सामाजिक कल्याण, जनजातीय विकास, कृषि, बागवानी, पर्यावरण एवं वन, शिक्षा, परियोजना क्रियान्वयन, शहरी विकास एवं परिवहन जैसे विषयों पर अपने अनुभवों को साझा किया। प्रधानमंत्री ने अधिकारियों से कहा कि वे शासन प्रक्रिया सरल बनाने की दिशा में काम करें। उन्होंने कहा कि अच्छी तरह से निष्पादित परियोजनाओं और योजनाओं को अध्ययन के रूप में पेश किया जाना चाहिए ताकि उनकी सफलता का अनुकरण किया जा सके। भारत के पक्ष में वर्तमान सकारात्मक वैश्विक परिदृश्य पर बात करते हुए, प्रधानमंत्री ने अधिकारियों को वर्ष 2022 तक न्यू इंडिया के निर्माण की दिशा में स्पष्ट उद्देश्यों के साथ कार्य करने को कहा।
सहायक सचिवों का विदाई सत्र: 2015 बैच के आईएएस अधिकारियों ने प्रधानमंत्री के सामने प्रजेंटेशन दी

2015 बैच के आईएएस अधिकारियों ने सहायक सचिव के रूप में अपने प्रशिक्षण के विदाई सत्र में प्रधानमंत्री श्री नरेन्द्र मोदी को विभिन्‍न विषयों पर प्रजेंटेशन दिये। प्रशासन के विभिन्न विषयों पर 8 चयनित प्रजेंटेशन को अधिकारियों द्वारा बनाया गया, जैसे कि दुर्घटनाग्रस्त व्यक्तियों के लिए त्वरित प्रतिक्रिया, व्यक्तिगत कार्बन पदचिह्नों को ट्रैक करना, वित्तीय समावेशन, ग्रामीण आय में सुधार, डेटा युक्त ग्रामीण समृद्धि, विरासत पर्यटन, रेलवे सुरक्षा और केंद्रीय सशस्त्र पुलिस बल। इस अवसर पर प्रधानमंत्री ने कहा कि यह वास्तव में महत्वपूर्ण है कि सबसे वरिष्ठ और सबसे कनिष्ठ अधिकारियों के बीच आपस में लंबे समय तक संवाद होता है। प्रधानमंत्री ने युवा अधिकारियों को जीएसटी कार्यान्वयन और डिजिटल लेनदेन, विशेष रूप से भीम ऐप के माध्यम से बढ़ावा देने जैसे विषयों पर ध्यान केंद्रित करने को कहा। उन्होंने सभी अधिकारियों से अपने संबंधित विभागों में सरकारी ई-बाज़ार (जीआईएम) को अपनाने की गति को बढ़ाने का लिए आग्रह किया। उन्होंने कहा कि यह बिचौलियों को खत्म करेगा और इससे सरकार को बचत होगी। ओडीएफ लक्ष्यों और ग्रामीण विद्युतीकरण का उदाहरण देते हुए प्रधानमंत्री ने अधिकारियों से लक्ष्य की 100 प्रतिशत प्राप्ति की दिशा में काम करने की अपील की। उन्होंने अधिकारियों से भारत को 2022 तक स्वतंत्रता सेनानियों के सपनों का भारत बनाने की दिशा में काम करने का आग्रह किया। प्रधानमंत्री ने कहा कि जो अधिकारी विनम्र पृष्ठभूमि से उपर उठे हैं उन्हें युवा छात्रों से मिलना चाहिए और उन्हें प्रेरित करना चाहिए। संचार करुणा की ओर ले जाता है। उन्होंने कहा कि आज अधिकारियों का प्रमुख उद्देश्य राष्ट्र और इसके नागरिकों के कल्याण के लिए है। उन्होंने अधिकारियों से आग्रह किया कि वे टीम भावना के साथ काम करें और जहां भी जाएं वहां टीम बनाएं।
प्रधानमंत्री ने केंद्रीय रिजर्व पुलिस बल के 82 वें स्थापना दिवस के अवसर पर सीआरपीएफ कर्मियों को बधाई दी

प्रधानमंत्री श्री नरेन्द्र मोदी ने केंद्रीय रिजर्व पुलिस बल (सीआरपीएफ) के 82 वें स्थापना दिवस के अवसर पर सीआरपीएफ कर्मियों को शुभकामनाएं दी हैं। प्रधानमंत्री ने एक ट्वीट करते हुए कहा, “इस असाधारण बल के 82 वें स्थापना दिवस पर सीआरपीएफ के सभी कर्मियों को शुभकामनाएं। सीआरपीएफ हमारे राष्ट्र को सुरक्षित रखने में सबसे आगे है। इस बल के साहस और कुशलता की प्रशंसा सर्वत्र होती है। आने वाले वर्षों में सीआरपीएफ और भी नई बुलंदियों पर पहुंचे।’
प्रधानमंत्री ने पंडित जवाहरलाल नेहरू को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने भारत के पूर्व प्रधानमंत्री पंडित जवाहरलाल नेहरू को उनकी जयंती पर श्रद्धांजलि अर्पित की है। एक ट्वीट में प्रधानमंत्री ने कहा: "हमारे पूर्व प्रधानमंत्री पंडित जवाहरलाल नेहरू जी को उनकी जयंती पर श्रद्धांजलि। हम हमारे राष्ट्र के लिए उनके योगदान को भी याद करते हैं।"
प्रधानमंत्री ने 13 गुजराती पत्रकारों को प्रदान किए बतुकभाई दीक्षित पुरस्कार

प्रधानमंत्री श्री नरेन्द्र मोदी ने आज नई दिल्ली में 13 गुजराती पत्रकारों को सूरत शहर पत्रकार कल्याण निधि का वार्षिक बतुकभाई दीक्षित पुरस्कार प्रदान किया। प्रधानमंत्री ने पुरस्कार पाने वाले सभी विजेताओं को बधाई दी। इस अवसर पर श्री सीआर पाटिल समेत संसद के कुछ सदस्य मौजूद थे।
म्‍यांमार के विदेश मंत्री यू. वुन्‍ना मोंग विन ने प्रधानमंत्री से मुलाकात की

म्‍यांमार के विदेश मंत्री यू. वुन्‍ना मोंग विन ने आज प्रधानमंत्री श्री नरेन्‍द्र मोदी से मुलाकात की। मुलाकात के दौरान प्रधानमंत्री श्री नरेन्‍द्र मोदी ने पूर्व एशिया/आसियान शिखर सम्‍मेलन में शिरकत के दौरान नवम्‍बर 2014 में की गई अपनी म्‍यांमार यात्रा और राष्‍ट्रपति यू. तेई सेई के साथ मुलाकात का जिक्र किया। प्रधानमंत्री ने कहा कि भारत म्‍यांमार के साथ अपने संबंधों को सर्वोच्‍च प्राथमिकता देता है। उन्‍होंने राजनैतिक, आर्थिक और सुरक्षा सहित सभी क्षेत्रों में द्विपक्षीय संबंधों को और मजबूत बनाने तथा दोनों देशों की जनता के बीच संपर्क बढ़ाने में भारत की प्रतिबद्धता व्‍यक्‍त की। प्रधानमंत्री ने म्‍यांमार के विकास में भारत की एक विश्‍वसनीय सहयोगी की भूमिका को दोहराया। प्रधानमंत्री ने क्षेत्र में शांति और स्थिरता और दक्षिण पूर्व एशिया के साथ भारत के संपर्क के लिए म्‍यांमार के महत्‍व को उजागर किया। यू वुन्‍ना मोंग विन ने प्रधानमंत्री श्री नरेन्‍द्र मोदी को बुनियादी ढांचा क्षेत्र, स्‍वास्‍थ्‍य और विकास परियोजनाओं में द्विपक्षीय सहयोग में हुई प्रगति की जानकारी दी। प्रधानमंत्री श्री मोदी ने कृषि प्रौद्योगिकी, अनुसंधान और ऊर्जा के क्षेत्र में अधिक द्विपक्षीय सहयोग का आहवान किया। राष्‍ट्रपति यू. तेई सेई द्वारा दिए गए निमंत्रण को स्‍वीकार करते हुए प्रधानमंत्री श्री मोदी ने कहा कि वे जल्‍दी ही म्‍यांमार की यात्रा का कार्यक्रम बनाएंगे।
प्रधानमंत्री का अंतर-राज्‍य परिषद की बैठक में समापन संबोधन

प्रधानमंत्री श्री नरेन्‍द्र मोदी ने अंतर-राज्‍य परिषद की आज की बैठक में विचार-विमर्श किए गए विभिन्‍न कार्यसूची विषयों पर व्‍यक्‍त विचारों एवं सुझावों के लिए सभी मुख्‍यमंत्रियों तथा उपराज्‍यपालों को धन्‍यवाद दिया। प्रधानमंत्री ने पंछी आयोग की अनुशंसाओं पर बोलते हुए कहा कि आज के विचार-विमर्श एक अच्‍छी शुरुआत के प्रतीक हैं। उन्‍होंने कहा कि इन विषयों पर विचार-विमर्श अभी जारी रहेंगे और जैसे ही अनुशंसाओं पर सर्वसहमति बनेगी, क्रियान्‍वयन की प्रक्रिया प्रारंभ हो जाएगी। प्रधानमंत्री ने सुशासन और पारदर्शिता को बढ़ावा देने के एक माध्‍यम के रूप में आधार की लगभग पूर्ण स्‍वीकार्यता पर प्रसन्‍नता जताई। उन्‍होंने कहा कि आधार के परिणामस्‍वरूप देश के खजाने में उल्‍लेखनीय बचत हुई है। उन्‍होंने केंद्र सरकार के वरिष्‍ठ अधिकारियों से अर्जित हुई बचतों की मात्रा को लेकर राज्‍यों से आंकड़े एकत्र करने को कहा। उन्‍होंने कहा कि अब सभी डाक घरों को पेमेंट बैंकों के रूप में मान्‍यता दे दी गई है और यह प्रत्‍यक्ष लाभ हस्‍तांतरण को क्रियान्वित करने में काफी मददगार साबित होगा। प्रधानमंत्री ने शिक्षा को लेकर कहा कि सिर्फ शिक्षा का विस्‍तार ही पर्याप्‍त नहीं है, बल्कि फोकस गुणवत्‍ता पर होना चाहिए। उन्‍होंने कहा कि शिक्षा में गुणवत्‍ता की कमी प्रौद्यागिकी के जरिये पूरी की जा सकती है। कानून और व्‍यवस्‍था पर बोलते हुए प्रधानमंत्री ने जोर देकर कहा कि आज दुनिया भर में जो कुछ हो रहा है, भारत की केंद्र और राज्‍य सरकारें उसकी अनदेखी नहीं कर सकतीं। इस मुद्दे पर उन्‍होंने सभी संबंधित लोगों से राजनीति को दरकिनार रखने और राष्‍ट्रीय सुरक्षा को सर्वोपरि रखने का आग्रह किया। उन्‍होंने विगत में एक तीन दिवसीय सम्‍मेलन के दौरान राज्‍य पुलिस महानिदेशकों के साथ अपनी मुलाकात का स्‍मरण किया और सभी मुख्‍यमंत्रियों से उन विचार-विमर्शों को क्रियान्वित करने को कहा जिन पर सम्‍मेलन के दौरान चर्चा की गई थी। उन्‍होंने पुलिस बलों की एक प्रकट उपस्थिति बनाए रखने पर जोर दिया और अपराध को कम करने में एक अच्‍छे सीसीटीवी नेटवर्क के महत्‍व को रेखांकित किया। उन्‍होंने कहा कि निजी रूप से स्‍थापित सीसीटीवी भी इस मामले में बेहद उपयो‍गी हैं। उन्‍होंने गैर कानूनी गतिविधियों पर अंकुश लगाने में अंतर-राज्‍य समन्‍वय के महत्‍व को भी रेखांकित किया। निष्‍कर्ष के रूप में, प्रधानमंत्री ने कहा कि मुख्‍यमंत्रियों और उपराज्‍यपालों द्वारा दिए गए सभी सुझावों की सावधानीपूर्वक जांच की जाएगी।
प्रधानमंत्री श्री हरिकोटा जाते हुए चेन्नई में थोड़ी देर रूके और कुमारी जयललिता से शिष्टाचार के नाते मुलाकात की

प्रधानमंत्री श्री नरेन्द्र मोदी ने श्रीहरिकोटा जाते हुए आज अपराह्न थोड़ी देर के लिए चेन्नई रूके। तमिलनाडू के राज्यपाल श्री रामनरेश यादव और तमिलनाडू की मुख्यमंत्री कुमारी जयललिता ने उनकी अगवानी की। प्रधानमंत्री ने श्रीहरिकोटा रवाना होने से पूर्व कुमारी जयललिता से शिष्टाचार के नाते मुलाकात की।
प्रधानमंत्री ने बुनियादी ढांचागत क्षेत्रों में हुई प्रगति की समीक्षा की

प्रधानमंत्री श्री नरेन्द्र मोदी ने आज विभिन्न बुनियादी ढांचागत क्षेत्रों से जुड़े कार्यों की प्रगति की समीक्षा की। प्रधानमंत्री को यह जानकारी दी गई कि ‘प्रगति’ की सात बैठकों में अब तक जिन 62 अहम बुनियादी ढांचागत परियोजनाओं की समीक्षा की गई है उनके मामले में अच्‍छी प्रगति देखी जा रही है। 1,000 दिनों के भीतर विद्युत सुविधा से वंचित (अनकनेक्‍टेड) देश के सभी गांवों को बिजली सुलभ कराने की केन्द्र सरकार की प्रतिबद्धता पूरी करने की दिशा में हुई प्रगति से भी प्रधानमंत्री को अवगत कराया गया। जहां तक दूरसंचार क्षेत्र का सवाल है, वर्ष 2022 तक ब्रॉडबैंड के जरिए सभी गांवों को जोड़ने की दिशा में हुई प्रगति से भी प्रधानमंत्री को अवगत कराया गया। प्रधानमंत्री ने विभि‍न्‍न क्षेत्रों जैसे कि नवीकरणीय ऊर्जा, पाइप के जरिए प्राकृतिक गैस सुलभ कराने, सिंचाई, सड़कों और रेलवे के क्षेत्रों में हुई प्रगति की समीक्षा की। रेलवे, कौशल विकास, कोयला, नवीन एवं नवीकरणीय ऊर्जा, पेट्रोलियम एवं प्राकृतिक गैस और शिपिंग सहित विभिन्न बुनियादी ढांचागत मंत्रालयों द्वारा उठाए गए कौशल विकास कदमों के बारे में भी प्रधानमंत्री को जानकारी दी गई। प्रधानमंत्री को यह जानकारी भी दी गई कि चालू वित्‍त वर्ष के लिए विभि‍न्‍न क्षेत्रों (सेक्‍टर) से जुड़े समस्‍त बुनियादी ढांचागत लक्ष्‍यों को हासिल करना संभव नजर आ रहा है। नीति आयोग के उपाध्‍यक्ष श्री अरविंद पनगढ़ि‍या इस बैठक में उपस्‍थि‍त थे। पीएमओ, नीति आयोग और संबंधि‍त मंत्रालयों के वरिष्‍ठ अधि‍कारीगण भी इस बैठक में मौजूद थे।
प्रधानमंत्री 21 अप्रैल को लाल किले में श्री गुरु तेग बहादुर जी के 400वें प्रकाश पर्व समारोह में भाग लेंगे

प्रधानमंत्री श्री नरेन्द्र मोदी 21 अप्रैल 2022 को रात लगभग 9:15 बजे नई दिल्ली के लाल किले में श्री गुरु तेग बहादुर जी के 400वें प्रकाश पर्व समारोह में भाग लेंगे। इस अवसर पर, प्रधानमंत्री उपस्थित जनसमूह को संबोधित करेंगे और एक स्मारक सिक्का तथा डाक टिकट भी जारी करेंगे। इस कार्यक्रम का आयोजन भारत सरकार द्वारा दिल्ली सिख गुरुद्वारा प्रबंधक कमेटी के सहयोग से किया जा रहा है। इस दो-दिवसीय (20 और 21 अप्रैल) कार्यक्रम के दौरान, देश के विभिन्न हिस्सों से रागी और बच्चे 'शब्द कीर्तन' में भाग लेंगे। गुरु तेग बहादुर जी के जीवन को दर्शाने वाला एक भव्य लाइट एंड साउंड शो भी होगा। इसके अलावा सिखों की पारंपरिक मार्शल आर्ट ‘गतका’ का भी आयोजन किया जाएगा। यह कार्यक्रम नौवें सिख गुरु, गुरु तेग बहादुर जी के उपदेशों को रेखांकित करने पर केंद्रित है। गुरु तेग बहादुर जी ने विश्व इतिहास में धर्म एवं मानवीय मूल्यों, आदर्शों और सिद्धांतों की रक्षा के लिए अपने जीवन का बलिदान दिया। उन्हें मुगल शासक औरंगजेब के आदेश पर कश्मीरी पंडितों की धार्मिक स्वतंत्रता का समर्थन करने के लिए मार डाला गया था। उनकी पुण्यतिथि 24 नवंबर हर साल शहीदी दिवस के रूप में मनाई जाती है। दिल्ली में गुरुद्वारा सीस गंज साहिब और गुरुद्वारा रकाब गंज उनके पवित्र बलिदान से जुड़े हैं। उनकी विरासत इस राष्ट्र के लिए एकजुटता की एक महान शक्ति के रूप में कार्य करती है।
प्रधानमंत्री ने राजयोगिनी दादी हृदय मोहिनी जी के निधन पर शोक व्यक्त किया

प्रधानमंत्री श्री नरेन्द्र मोदी ने राजयोगिनी दादी हृदय मोहिनी जी के निधन पर गहरा दुःख व्यक्त किया है। प्रधानमंत्री ने एक ट्वीट में कहा, “राजयोगिनी दादी हृदय मोहिनी जी को मानवीय कष्टों को दूर करने और समाज के सशक्तिकरण के लिए ‌किए गए उनके प्रयासों को याद किया जाएगा। उन्होंने ब्रह्म कुमारी परिवार के ‌सकारात्मक संदेश को पूरी दुनिया में फैलाने में महत्वपूर्ण निभाई। उनके निधन से व्यथित हूं। ओम शांति”
प्रधानमंत्री ने 2001 संसद हमले के शहीदों को श्रद्धांजलि अर्पित की

प्रधानमंत्री श्री नरेन्द्र मोदी ने उन सभी सुरक्षा कर्मियों को श्रद्धांजलि अर्पित की है, जो 2001 में संसद हमले के दौरान अपने कर्तव्य का पालन करते हुये शहीद हो गये थे। एक ट्वीट में प्रधानमंत्री ने कहा हैः “मैं उन सभी सुरक्षा कर्मियों को श्रद्धांजलि अर्पित करता हूं, जो 2001 में संसद हमले के दौरान अपने कर्तव्य का पालन करते हुये शहीद हो गये थे। राष्ट्र के प्रति उनकी सेवा और सर्वोच्च बलिदान हर देशवासी को सदैव प्रेरित करता है।”
प्रधानमंत्री और कनाडा के प्रधानमंत्री महामहिम जस्टिन ट्रूडो के बीच टेलीफोन पर बातचीत

प्रधानमंत्री श्री नरेन्द्र मोदी ने कनाडा के प्रधानमंत्री महामहिम जस्टिन ट्रूडो के साथ टेलीफोन पर बातचीत की। दोनों नेताओं ने एक दूसरे को अपने देशों में कोविड-19 महामारी से संबंधित परिस्थिति के बारे में जानकारी दी और स्वास्थ्य एवं आर्थिक संकट से निपटने के लिए अंतर्राष्ट्रीय सहयोग की संभावनाओं पर भी चर्चा की। दोनों ही नेता इस बात पर सहमत हुए कि कोविड-19 के बाद की दुनिया में वैश्विक संवाद में मानवीय मूल्यों को आगे बढ़ाने समेत बेहतर कार्यों के लिए भारत– कनाडा साझेदारी एक अहम शक्ति बन सकती है। दोनों नेताओं ने विश्व स्वास्थ्य संगठन समेत बहुपक्षीय संस्थानों को मजबूत करने की आवश्यकता पर जोर दिया। इसके साथ ही उन्होंने स्वास्थ्य, सामाजिक, आर्थिक और राजनीतिक मुद्दों पर विभिन्न अंतर्राष्ट्रीय मंचों पर साथ मिलकर काम करने पर भी सहमति व्यक्त की। प्रधानमंत्री मोदी ने कनाडा के अधिकारियों द्वारा हाल के दिनों में कनाडा में भारतीय नागरिकों को दी गई सहायता और उनको वापस देश भेजने की सुविधा देने की सराहना की। इसी तरह, प्रधानमंत्री ट्रूडो ने कनाडा के नागरिकों की भारत से वापसी के लिए दी गई सुविधा पर भी प्रसन्नता व्यक्त की। दोनों नेताओं ने आने वाले दिनों में आपसी विचार-विमर्श को जारी रखने पर सहमति व्यक्त की। दोनों नेता इस बात पर सहमत थे कि लोकतांत्रिक मूल्यों के साथ जुड़ी बड़ी अर्थव्यवस्था के तौर पर भारत और कनाडा के बीच कई वैश्विक मुद्दों पर स्वाभाविक सामंजस्य है।
प्रधानमंत्री कल मुंबई में भारतीय सिनेमा के राष्ट्रीय संग्रहालय के नए भवन का उद्घाटन करेंगे

प्रधानमंत्री श्री नरेंद्र मोदी कल 19 जनवरी, 2018 को भारतीय सिनेमा के राष्ट्रीय संग्रहालय के नए भवन का उद्घाटन करेंगे। वह राष्ट्रीय संग्रहालय का दौरा करेंगे और उपस्थित जनसमूह को संबोधित करेंगे। भारतीय सिनेमा के राष्ट्रीय संग्रहालय की स्थापना भारतीय सिनेमा के विकास के माध्यम से भारत के समृद्ध सिनेमाई इतिहास एवं सामाजिक-सांस्कृतिक इतिहास को प्रदर्शित करने के लिए की गई है। यह विज़ुअल और ग्राफिक्स, फिल्म क्लिपिंग, कलाकृतियों, प्रचार सामग्री एवं अंतःसंवाद प्रदर्शन की मदद से आगंतुकों को कहानी कहने की विधा में भारतीय सिनेमा की एक सदी से अधिक की दिलचस्प यात्रा का वृतान्त सुनाएगा। दक्षिण मुंबई में फिल्म्स डिवीजन कॉम्प्लेक्स में स्थित यह संग्रहालय दो भवनों-ऐतिहासिक गुलशन महल और नए संग्रहालय भवन में विस्तारित है। नए संग्रहालय भवन में चार स्तर हैं: स्तर 1 – गांधी और सिनेमा, स्तर 2 – बच्चों का फिल्म स्टूडियो, स्तर 3 – प्रौद्योगिकी, रचनात्मकता और भारतीय सिनेमा और स्तर 4 – पूरे भारत में सिनेमा । नए संग्रहालय भवन में दो सभागार भी होंगे, जो अत्याधुनिक डिजिटल सिनेमा प्रोजेक्टर और 7.1 सराउंड साउंड सिस्टम से लैस होंगे।
प्रधानमंत्री ने विज्ञान और प्रौद्योगिकी के लिए शांति स्वरूप भटनागर पुरस्कार प्रदान किये

प्रधानमंत्री श्री नरेन्द्र मोदी ने आज यहां 2016, 2017 और 2018 के लिए शांति स्वरूप भटनागर पुरस्कार प्रदान किए। पुरस्कार विजेताओं को बधाई देते हुए प्रधानमंत्री ने कहा कि विज्ञान, प्रौद्योगिकी और नवाचार का नाता समाज की जरूरतों, आकांक्षाओं से जुड़ा होना चाहिए। उन्होंने कहा कि हमारी वैज्ञानिक संस्थाओं को भविष्य की जरूरतों और स्थानीय समस्याओं का समाधान तलाशने के अनुरूप खुद को गढ़ना होगा। प्रधानमंत्री ने बिग डाटा, मशीन लर्निंग, ब्लॉक चेन और आर्टिफिशल इंटेलीजेंस जैसे नए क्षेत्रों में अनुसंधान और विकास पर जोर दिया। उन्होंने वैज्ञानिक समुदाय से कहा कि वे चौथी औद्योगिक क्रांति का लाभ उठाएं और ऐसी प्रौद्योगिकी विकसित करें जो भारत को विनिर्माण, ज्ञान और प्रौद्योगिकी आधारित उद्योगों का बड़ा केन्द्र बना सके। श्री मोदी ने सीमित संसाधनों के बावजूद विश्व स्तरीय उपलब्धियां हासिल करने के लिए वैज्ञानिक समुदाय की सराहना की। उन्होंने इस संदर्भ में भारतीय अंतरिक्ष अनुसंधान संगठन- इसरो के सफल अंतरिक्ष कार्यक्रमों, भारत के फॉर्मा क्षेत्र में हुए अभूतपूर्व विकास और सीएसआईआर की विभिन्न पहलों का उल्लेख किया। प्रधानमंत्री ने वैज्ञानिकों से कहा कि उन्हें एक सीमित दायरे से बाहर निकलकर विभिन्न क्षेत्रों में मिलकर काम करने की सोच विकसित करनी चाहिए। इससे विज्ञान से जुड़े कई अनसुलझे प्रश्नों का उत्तर तलाशने में मदद मिलेगी। श्री मोदी ने कहा कि केन्द्र सरकार की नीतियां जनसंख्या के स्वरूप, लोकतंत्र और देश की मांग के अनुरूप हैं। उन्होंने इस संदर्भ में देश में विज्ञान और प्रौद्योगिकी तथा नवाचार को बढ़ावा देने के लिए सरकार की ओर से उठाए गए कदमों का उल्लेख किया। विज्ञान और औद्योगिक अनुसंधान परिषद के संस्थापक निदेशक डॉ. शांति स्वरूप भटनागर के नाम पर शुरू किया गया शांति स्वरूप भटनागर पुरस्कार विज्ञान और प्रौद्योगिकी के विभिन्न क्षेत्रों में उत्कृष्ट कार्यों के लिए प्रत्येक वर्ष दिया जाता है।